**Årsberetning 2023**

Etter årsmøtet 2023 har styret bestått av:

Leder Roar Pedersen

Nestleder Dag Wiken

Sekretær Ole Birger Nordvik

Kasserer Magnar Madsen

Styremedlem dugnader Geir Håkon Hagen

Styremedlem aktiviteter Ørjan Søreng

Vi har en utfordring med kjønnsbalanse og skulle gjerne hatt med kvinner i styret.

Vellet hadde ved utgangen av 2023 675 medlemmer. Det er ca 1000 hytter i vårt område.

Det er avholdt 6 styremøter og 1 medlemsmøte.

Leder og dugnadsansvarlig har hatt to møter med grunneierne hvor vi har tatt opp saker som er aktuelle for oss. Det kan nevnes: søppelplassen, rydding av båtvrak o.l. ved Grunna, fartsgrense Grunnåsen og Lauvlia/Nesbyen, hogst og erfaring med brøyting.

I tillegg har leder deltatt på møte med grunneierne og de andre velforeningene samt et fellesmøte med Ringsaker kommune. På disse møtene har tema vært kommuneplanarbeidet i Ringsaker. Som del av dette har også planbestemmelsen om boring etter eget vann vært tema. Ringsaker kommune har tatt til seg tilbakemeldingene og vurderer å gjøre endring.

Vi har også i år avholdt påskeskirenn med ca 750 startende, kanefart med ca 140 deltakere og familiedag med godt oppmøte. Av erfaringene vi tar med oss videre er at vi øker antall hester til 4 på kanefarten for å unngå for lang ventetid. Anita Kleven Bjørnstad og hennes medhjelpere har som alltid full kontroll på påskeskirennet.

Når det gjelder tilrettelegging for friluftsliv har det vært gjort flere tiltak i år. Det har vært de tradisjonelle dugnadene for å tilrettelegge for klopping av stier med merking og utkjøring av materialer som vi har fått gratis fra Moelven-konsernet.

Vi har også begynt med opprusting av Haraldvangen i samarbeid med Pihl og Nes Almenning. Gjerdet er skiftet og vi planlegger å fjerne noe vegetasjon og steiner. Arbeidet vil bli fullført når godkjenning fra kommunen på det resterende foreligger.

Som vedlegg til årsberetningen følger en detaljert dugnadsoversikt. For å få til alt dette er vi helt avhengig av hjelp fra medlemmene. Dugnadsdeltagelsen har vært veldig varierende fra 2 til 24.

Vellet stilte også med dugnadshjelp til konserten med Eldar Vågan på Hygga. Her deltok 6 stykker. Vi kommer fremover til å prioritere egne dugnader, men hvis enkeltmedlemmer ønsker å gjøre en dugnadsinnsats ved fremtidige konserter takker Johannes på Hygga for det.

Ljøsheim-nytt ble besluttet nedlagt da vi til tross for flere oppfordringer ikke fikk noen til å hjelpe oss med å lage det. Det er ressurskrevende både arbeidsmessig og økonomisk å få gitt ut bladet. Vi vil bruke hjemmesida, Facebook og e-post/Gnist som informasjonskanaler selv om vi har hatt noen problemer med Gnist og at ikke alle får informasjon der.

For å få dette til å fungere har vi forsøkt å finne mobilnummeret til alle medlemmene å få lagt disse inn i medlemsregisteret. 1881 er flittig brukt. Vi vil også få lagt inn e-postadressene til de som har e-post. Vi håper da at informasjonen skal nå frem til alle.